’n Nisba (Arabies: نسبة, nisbah, "attribuut") in Arabiese name is ’n byvoeglike naamwoord wat ’n persoon se plek van oorsprong, stamverband of herkoms aandui. Dit word aan die einde van die naam gebruik en eindig gewoonlik in die agtervoegsel -ijj(ah). Die term is ook in tale soos Turks, Persies en Oerdoe oorgeneem. Die praktyk word ook vir Iranse en Suid-Asiatiese name gebruik. In sommige gevalle het dit ’n van geword. Nisba verwys na die plasing van ’n agtervoegsel by ’n naam: -ijj vir manlike en -ijjah vir vroulike name. Daardeur word van ’n woord ’n byvoeglike naamwoord gemaak. Die woord ‘Arabijj (عربي) beteken byvoorbeeld "Arabies". Nisbavorme is opsioneel, maar baie algemeen in Arabiese name. Arabiese name sluit gewoonlik nie vanne in nie, maar wel ’n patroniem (nasab), waar die persoon se naam deur dié van sy pa gevolg word. Dit word gewoonlik verbind deur ibn of bin ("seun"). Patronieme kan lank wees, want dit kan die name van alle bekende voorvaders insluit.